Sosialdemokratiet er tuftet på én grunnidé: folk er som barn. De trenger en verge, noen som bare er flinkere enn alle andre til å ta seg av alle voksenavgjørelser i livet slik som sparing til skole, ferie, arbeidsledighet, sykdom, alderdom og pensjon. Denne vergen er staten (ledet av fantastiske overmennesker som vi kjenner som politikere og byråkrater).

Folk kan få velge fargen på huset sitt selv*), men det å bygge bad blir for komplisert for folk så der trengs det statlig godkjenning. Folk kan få velge studiene sine selv, men det blir for komplisert å inngå frivillige kontrakter med fæle arbeidsgivere, så der også trengs det en hjelpende hånd.

Politikere og byråkrater har svært lite respekt for enkeltindividers evne til å ta vare på seg selv. Det finnes ingen grenser for alle områder staten blander seg inn i, inkludert barneoppdragelse.

Av denne grunn har sosialdemokraten svært stor forståelse for folk som blir kriminelle. Banker man opp kona si, dreper noen i fylla eller gjør et brekk er vergen raskt ute med å være forståelsesfull. De har jo hatt en så dårlig oppvekst så det er jo helt forståelig at man ikke klarer å la være å begå overgrep mot uskyldige mennesker. Det følger helt logisk av grunntanken om at mennesket er som små irrasjonelle barn som må passes på av gudene blant oss. Derfor er det for dem helt naturlig å umyndiggjøre mannen i gata.

Men interessant nok finnes det ett gigantisk unntak til denne umyndiggjøringen. På ett og bare ett punkt blir folk behandlet fullt ut som voksne, uten noen form for moderlig forståelse eller omsorg: politikere har nulltoleranse for skattesnusk og omgåelse av reguleringer.

Du antas å være så evneveik at staten må spare feriepenger for deg, derfor betaler du null skatt i juli og halv skatt i desember. Du antas å være en person som kan bli alkoholiker som går berserk i rus når som helst, derfor betaler du skyhøye alkoholavgifter. Du antas å være så tilbakestående at du ikke klarer å sende dine egne barn til skolen på egenhånd, derfor har vi en offentlig skole. Du antas å være så idiot at du ikke klarer å inngå frivillige kontrakter med en arbeidsgiver uten å ende opp som rundlurt arbeidende slave, derfor har vi ekstremt strenge arbeidsmiljøbestemmelser. Du antas å være så sløsete med pengene dine at du ikke klarer å spare til dine egne barns utdanning, derfor har vi subsidierte statlige studielån. Du antas å være så hjernedød at du ikke tror du kommer til å bli gammel og syk en gang i fremtiden, derfor sparer staten deler av lønnen din for deg til din pensjon og sykdom.

MEN. Du forventes å kunne hver en minste skatteparagraf og regulering (det finnes tusenvis av dem). Det er ingen unnskyldning å si “jeg visste ikke” eller “jeg er ikke så flink å lese” eller “jeg hadde en dårlig oppvekst.” Er du så uheldig å starte en bedrift i Norge og å ikke følge loven til punkt og prikke vil du bli utsatt for en heksejakt som ikke slutter før du enten 1) har betalt skatten din, 2) sitter bak lås og slå strippet fullstendig for verdighet eller 3) er i graven.

Du er skyldig i den verste tenkelige handling inntil det motsatte er bevist, og disse menneskene viser ingen nåde. De bryr seg ikke om du mister hus, bil, hjem og karriere, at familier blir oppløst, at du mister barna dine, at du eller noen av dine nærmeste tar selvmord. De skal ha pengene sine, de fyller postkassa di med trusler og sender til slutt torpedoer på døra di for å beslagelegge alt du eier og har. Har du gjort en feil blir du “skjønnslignet” og du må betale selv om det er det siste du gjør i dette livet.Disse menneskene viser ingen nåde. Du skal knuses. Det er ikke rom for tilgivelse. Du skal tas, ødelegges, tråkkes ned i søla, suges tom, straffes for dine grusomme og umenneskelige overtramp.

Dreper du eller voldtar noen på bestialsk vis gir de samme menneskene deg en forståelsesfull koseklapp på skulderen. “Daakal. Hadde du dårlig oppvekst, lille venn?”

Hva er grunnen til dette merkelige unntaket til det ellers så umyndiggjorte mennesket? Hva kan gjøre en sosialdemokrat om til en mild og moderlig verge dersom du gjør groteske overgrep mot uskyldige mennesker, mens de skal ta rotta på deg dersom du ikke betaler skatten din uansett om det medfører enorm lidelse og endog død?

Det finnes bare én logisk forklaring på dette. Sosialdemokrater bryr seg egentlig ikke om deg. De bryr seg om å bry seg. De liker å være helt og å sysle med alskens heltedåder som for dem til å føle seg flinke, slik som å spare til feriepenger for den evneveike mannen i gata. En som dreper eller voldtar gir bare sosialdemokraten nok en anledning til å gjøre det han liker aller best: å bry seg, å blande seg inn i andres liv, å bruker sine guddommelige superheltkrefter til å fikse alle de dårlige tilbakestående menneskene i verden.

Et drap er en gyllen anledning til øke skatter for behandling av et stakkars menneske som har hatt en dårlig oppvekst. Det gir stort utfoldelsesrom for en som vil spille helt. En voldtekt er en glimrende måte å øke sin makt og innflytelse ytterligere. Oi, oi, oi så mye arbeid dette skaper for bry-seg-om-industrien. Her trengs det krisetjenester, psykiatere og masse gode flotte tiltak som koster massevis av deilige skattekroner. Det betyr budsjettforhandlinger og en sak man kan kjempe for! Nok en ting som gjør at man kan føle seg som helt.

En skattesnyter eller en som ikke klarer/vil følge spillereglene som disse omtenksomme menneskene har laget derimot utgjør en trussel mot hans makt og umyndiggjøring av vanlige mennesker. Hvis mange nok mennesker slutter å betale skatt blir det mindre ressurser til alle disse fantastiske heltedådene som gjør at superdupermenneskene kan legge seg ned om kvelden og føle at de har gjort en god gjerning. Slike mennesker må ødelegges, knuses for en hver pris. Det er synd med de familiene som ble ødelagt, men vi har jo en stor skattefinansiert velferdsstat til å ta seg av slikt, så egentlig var det jo ikke så ille.

Overdriver jeg? Jeg skulle ønske jeg kunne si at jeg gjorde det, men all empiri tyder på at jeg ikke gjør det.

Oppdatering: *) folk kan ikke velge fargen på ytterveggene sine fritt selv, men innendørs kan de fremdeles helt fritt velge farge.